Lahdessa asuva Pasi Viheraho on saanut hänen nimellään ilman lupaa tehtyjä lehti- ja tavaratilauksia jo vuoden päivät, mutta kuukausi sitten tilauksien määrä räjähti, kun Viheraho päätti kertoa saamastaan ilkivallasta YouTube-kanavallaan.

Viheraho kertoo olevansa turhautunut jatkuviin tilauksiin ja siihen, miksi perintäfirmat ja lehtitalot eivät tee mitään estääkseen toimintaa.

– Jos perun lehtitilaukset, niin sama ralli vaan jatkuu kuukauden päästä. Tuntuu toivottomalta, kun tätä ei saada loppumaan. Kiikutan tilaukset poliisille, ja poliisi tutkii jos tutkii. Perintäfirmat jatkavat perintää, koska tuote on tilattu ”sinun nimellä” . Yritykset eivät varmenna tilauksia millään tavalla, Viheraho tilittää.